Det Økonomiske og Sociale Udvalgs udtalelse om »Kommissionens forslag til Rådets direktiv om tilnærmelse af medlemsstaternes lovgivninger vedrørende kollektive afskedigelser« (97/C 158/04)

Rådet for Den Europæiske Union besluttede den 27. januar 1997 under henvisning til EF-traktatens artikel 100 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Social-, Familie-, Uddannelses- og Kulturspørgsmål, som udpegede Werner Löw til ordfører. Sektionen vedtog sin udtalelse den 5. marts 1997.

Det Økonomiske og Sociale Udvalg vedtog på sin 344. plenarforsamling af 19. og 20. marts 1997, mødet den 19. marts 1997, med 92 stemmer for, 4 imod og 8 hverken for eller imod, følgende udtalelse.

1. Direktivforslagets indhold

1.1. Med det foreliggende forslag til kodificeret version af Rådets direktiv om tilnærmelse af medlemsstaternes lovgivninger vedrørende kollektive afskedigelser tilsigter Kommissionen at bidrage til at gøre fællesskabsretten enkel, klar og overskuelig.

Der er tale om den første kodificering af et direktiv, der omhandler arbejdsmarkeds- og sociallovgivning. Ifølge Kommissionens beslutning af 1. april 1987 skal dens tjenestegrene foretage en konstitutiv og officiel kodificering af en retsakt, senest når den ændres for 10. gang. Der er således tale om en minimumsregel. Af hensyn til retsforskrifternes klarhed og overskuelighed bestræber tjenestegrenene sig for at kodificere de tekster, de har ansvar for, med kortere mellemrum. Det er således tilfældet med det foreliggende forslag, da direktivet om kollektive afskedigelser kun er blevet ændret en gang. Alligevel er kodificeringen af denne retsakt både rimelig og påkrævet, da mange EU-borgere berøres af dens indhold. Kommissionens initiativ er dermed et vigtigt element i realiseringen af »Borgernes Europa«.

På Det Europæiske Råds møde i Edinburgh i december 1992 blev det understreget, at konstitutiv og officiel kodificering er et vigtigt anliggende. Det hedder i konklusionerne, at kodificering af flere gange ændrede retsakter »giver retlig sikkerhed med hensyn til, hvilken lov der gælder på et bestemt tidspunkt vedrørende et bestemt spørgsmål«.

1.2. I forbindelse med den officielle kodificering foretages der ikke substantielle ændringer af de pågældende retsakter, med undtagelse af forslagets artikel 9 og 10 vedrørende medlemsstaternes meddelelsespligt over for Kommissionen og vedrørende direktivets ikrafttræden. Ellers sammenføjes direktiv 75/129/EØF og direktiv 92/56/EØF uden indholdsmæssige ændringer.

2. Generelle bemærkninger

2.1. Det Økonomiske og Sociale Udvalg betragter tilnærmelse af medlemsstaternes lovgivninger vedrørende kollektive afskedigelser som et vigtigt bidrag til realisering af det indre markeds sociale dimension.

Det hilser uden forbehold det foreliggende kodificeringsforslag velkommen og erklærer sig enig med Kommissionen i, at der hermed ydes et bidrag til at gøre fællesskabsretten overskuelig og følgelig til at realisere »Borgernes Europa«. ØSU opfordrer Kommissionen til at fortsætte med at forenkle Fællesskabets retsakter på denne måde.

Indholdsmæssigt har ØSU taget stilling til tilnærmelsen af lovgivningerne henholdsvis i udtalelse af 26. juni 1973 () om forslaget til det senere direktiv 75/129/EØF og i udtalelse af 30. januar 1992 () om forslag til direktiv om ændring af direktiv 75/129/EØF (det senere direktiv 92/56/EØF). Da indholdet i de pågældende direktiver ikke står til diskussion, tager ØSU ikke på ny stilling til det, men henviser til ovennævnte udtalelser.

Bruxelles, den 19. marts 1997.

Tom JENKINS

Formand for Det Økonomiske og Sociale Udvalg

() EFT nr. C 100 af 22. 11. 1973.

() EFT nr. C 79 af 30. 3. 1992.